Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне жаңартылатын энергия көздерін пайдалануды қолдау, электр энергетикасы және табиғи монополиялар мәселелері бойынша**

**өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2015 жылғы 29 қазандағы Қазақстан Республикасының Кәсіпкерлік кодексіне:

1) 35-баптың 2-тармағы 2) тармақшасының екінші абзацы мынадай редакцияда жазылсын:

«Осы баптың 3-5**-**тармақтарында көрсетілген тұлғаларды, сондай-ақ Қазақстан Республикасының салық заңнамасында көзделген жағдайларды қоспағанда, санамаланған дара кәсіпкерлердің мемлекеттік тіркеусіз қызметіне тыйым салынады.»;

2) 35-бап мынадай мазмұндағы 5-тармақпен толықтырылсын:

«5. Жеке-дара тұтынушылар және нетто-тұтынушылар болып табылатын жеке тұлғалар Қазақстан Республикасының жаңартылатын энергия көздерін пайдалануды қолдау туралы заңнамасына сәйкес жаңартылатын энергия көздерін пайдалану жөніндегі ауқымы аз объект өндірген электр энергиясын және (немесе) жылу энергиясын өндіру немесе энергиямен жабдықтаушы ұйымға электр энергиясын сату жөніндегі қызметті жүзеге асыруға байланысты дара кәсіпкер ретінде тіркелмеуге құқылы.».

2. 2017 жылғы 26 желтоқсандағы «Қазақстан Республикасындағы кедендік реттеу туралы» Қазақстан Республикасының кодексіне:

80-баптың 1-тармағының 8) тармақшасындағы «тауарлар босатылады.» деген сөздер «тауарлар;» деген сөзбен ауыстырылып, мынадай мазмұндағы 9) тармақшамен толықтырылсын:

«9) мынадай түрлерді: күн сәулесінің энергиясын, жел энергиясын, судың гидродинамикалық энергиясын; геотермалдық энергия: топырақтың, жер асты суларының, өзендердің, су айдындарының жылуын; сондай-ақ бастапқы энергия ресурстарының антропогендік көздері: жарғылық (жиналмалы) капиталға (қорға) шетелдік құрылтайшының салымы ретінде әкелінетін, электр және (немесе) жылу энергиясын өндіру үшін пайдаланылатын тұтыну қалдықтарын, биомасса, биогаз және тұтыну қалдықтарынан алынатын өзге де отынды өзінде қамтитын, өздігінен болатын табиғи процестер есебінен энергия өндіретін объектілерді Қазақстан Республикасының аумағында құрылысқа және пайдалануға арналған тауарлар босатылады.».

3. «Электр энергетикасы туралы» 2004 жылғы 9 шілдедегі Қазақстан Республикасының Заңына:

1) 13-баптың 3-тармағы мынадай редакцияда жазылсын:

«3. Энергиямен жабдықтаушы ұйымдар өз тұтынушыларын энергиямен жабдықтау мақсатында энергия өндіруші ұйымдардан, сондай-ақ нетто-тұтынушылардан жаңартылатын энергия көздерін пайдалануды қолдау туралы заңнамада көзделген тәртіппен электр энергиясын сатып алуды жүзеге асырады.»;

2) 14-баптың 6-тармағы мынадай редакцияда жазылсын:

«6. Энергия беруші ұйым энергия өндіруші және энергиямен жабдықтаушы ұйымдарға, нетто-тұтынушыларға және тұтынушыларға электр және жылу желілеріне қосудан, сондай-ақ олар Қазақстан Республикасының нормативтік құқықтық актілерінде белгіленген талаптарды орындаған жағдайда электр немесе жылу энергиясын беруден бас тартуға құқылы емес.».

4. «Жаңартылатын энергия көздерін пайдалануды қолдау туралы» 2009 жылғы 4 шілдедегі Қазақстан Республикасының Заңына:

1) 1-бапта:

1) тармақша мынадай редакцияда жазылсын:

«1) аукциондық баға – күн сәулесі, жел, жаңартылатын энергия көздерін пайдалану объектісі, биогазды пайдалану арқылы алынған энергия, қалдықтарды энергетикалық кәдеге жарату объектісі өндіретін электр энергиясын жаңартылатын энергия көздерін қолдау жөніндегі қаржы-есеп айырысу орталығының сатып алуына арналған, аукциондық сауда-саттық қорытындысы бойынша айқындалған және тиісті шекті аукциондық баға деңгейінен аспайтын баға;»;

5) тармақша мынадай редакцияда жазылсын:

«5) жаңартылатын энергия көздерін пайдаланатын энергия өндіруші ұйым – жеке-дара тұтынушыларды және нетто-тұтынушыларды қоспағанда, жаңартылатын энергия көздерін пайдалана отырып, электр және (немесе) жылу энергиясын өндіруді жүзеге асыратын заңды тұлға;»;

мынадай мазмұндағы 8-2) тармақшамен толықтырылсын:

«8-2) жаңартылатын энергия көздерін пайдалану бойынша ауқымы аз объект (бұдан әрі – ауқымы аз объект) – жаңартылатын энергия көздерін пайдалана отырып, электр және (немесе) жылу энергиясын өндіруге арналған, жалпы белгіленген қуаты төрт жүз киловатқа дейінгі техникалық құрылғылар және олармен өзара байланысты құрылысжайлар және ауқымы аз объектіні пайдалануға арналған технологиялық қажетті инфрақұрылым;»;

9-1) тармақша алып тасталсын;

9) тармақша мынадай редакцияда жазылсын:

«жеке-дара тұтынушыларға атаулы көмек (бұдан әрі – атаулы көмек) – жеке-дара тұтынушылардың жаңартылатын энергия көздерін пайдалану қондырғыларын сатып алуға жұмсалатын шығындарының бір бөлігін мемлекеттің өтеуі;»;

12) тармақша мынадай редакцияда жазылсын:

«12) электр және (немесе) жылу энергиясын жеке-дара тұтынушы (бұдан әрі – жеке-дара тұтынушы) – өзіне меншік құқығымен немесе өзге де заттай құқықпен тиесілі, дербес режимде жұмыс істейтін ауқымы аз объектіден электр және (немесе) жылу энергиясын толық немесе ішінара өз тұтынуын қамтамасыз ететін жеке немесе заңды тұлға;»;

13) тармақша мынадай редакцияда жазылсын:

«13) электр энергиясын нетто-тұтынушы (бұдан әрі – нетто-тұтынушы) – өзіне меншік құқығымен немесе өзге де заттай құқықпен тиесілі, жаңартылатын энергия көздерінің аралас қондырғыларын қоса алғанда, таратушы электр желісіне қосылған және желіден электр энергиясын тұтыну көлемдерін және оған жеткізу көлемдерін бөлек есепке алу жүйелерімен жабдықталған, ауқымы аз объектіден жаңартылатын энергия көздерін пайдалану объектісінен электр энергиясын толық немесе ішінара өз тұтынуын қамтамасыз ететін жеке немесе заңды тұлға;»;

2) 3-баптың 2-тармағының 1-2) тармақшасы мынадай редакцияда жазылсын:

«1-2) жеке-дара тұтынушыларға және нетто-тұтынушыларға қолдау шараларын ұсынуды;»;

3) 6-бапта:

5-7) тармақша мынадай редакцияда жазылсын:

«5-7) Заңның 9-2-бабына сәйкес жұмыс істеп тұрған ЖЭК объектілерінің қуатын ұлғайту қағидаларын қоса алғанда, аукциондық сауда-саттықты өткізу мерзімдерін, жаңартылатын энергия көздерін пайдалану объектілерін орналастыру жоспарына сәйкес жаңартылатын энергия көздерінің түрлері бойынша жоспарланып отырған қуат шамаларын, жаңартылатын энергия көздерін пайдалану объектілері орналасқан болжамды аймақтарды (аудандарды) айқындайды;»;

мынадай мазмұндағы 7-1), 7-2) және 7-3) тармақшалармен толықтырылсын:

«7-1) ауқымы аз объектілердің жұмыс істеуін мониторингілеу және бақылау қағидаларын әзірлейді және бекітеді;

7-2) ауқымы аз объектілерді электр желілеріне қосу мен пайдалану қағидаларын әзірлейді және бекітеді;

7-3) жиынтық лимиттерді айқындау, қайта қарау және бекіту қағидаларын әзірлейді және бекітеді;»;

4) 7-бап мынадай мазмұндағы 3-3) және 3-4) тармақшалармен толықтырылсын:

«3-3) ауқымы аз объектілердің жұмыс істеуін мониторингілеуді және бақылауды жүзеге асырады;

3-4) ауқымы аз объектілерді орнатуды (салуды) танымал ету жөнінде ақпараттық науқан жүргізеді;»;

5) 7-1-бап мынадай мазмұндағы 4-4) және 9) тармақшалармен толықтырылсын:

«4-4. Қаржы-есеп айырысу орталығы электр энергиясын өндіру үшін гидродинамикалық су энергиясын пайдаланатын энергия өндіруші ұйымдармен электр энергиясын сатып алу-сату шарттарын жасасады және гидроэлектр станциясының меншік иесі уәкілетті органға беретін, бірақ гидроэлектр станциясын коммерциялық пайдалану басталған күннен бастап жиырма жылдан аспайтын, жыл сайынғы аудиттелген қаржылық есеппен расталған су электр станциясын салу жөніндегі жобаны іске асыруға жұмсалған шығындарды жабуға дейінгі кезеңге тіркелген тариф бойынша электр энергиясын сатып алуды жүзеге асырады.

9. Нетто-тұтынушылармен электр энергиясын сатып алу-сату шартын жасасқан энергиямен жабдықтаушы ұйымдар тоқсан сайын уәкілетті органға электр энергиясын коммерциялық есепке алу аспаптарының көрсеткіштері негізінде айқындалған, электр желісіне нетто-тұтынушылардың ауқымы аз объектілері берген электр энергиясының көлемдері туралы мәліметтерді ұсынуға міндетті.»;

6) 9-баптың 7-тармағы мынадай редакцияда жазылсын:

«7. Энергия беруші ұйымдар Қазақстан Республикасының заңнамасына сәйкес жаңартылатын энергия көздерін пайдаланатын энергия өндіруші ұйымдарға және нетто-тұтынушыларға желілер арқылы беруге еркін қол жеткізуді қамтамасыз етуге міндетті.

Бұл ретте жаңартылатын энергия көздерін пайдаланатын энергия өндіруші ұйымдар және нетто-тұтынушылар электр энергиясын жеткізу кезінде энергия беруші ұйымдардың электр энергиясын беруге арналған қызметтеріне ақы төлеуден босатылады.»;

7) 9-баптың 9 тармағы алып тасталсын:

8) мынадай мазмұндағы жаңа 9-1-баппен толықтырылсын:

«9-1-бап. Нетто-тұтынушыларды энергия беруші ұйымдардың желілеріне қосу және электр энергиясын энергиямен жабдықтаушы ұйымдарға сату шарттары

1. Нетто-тұтынушыға тиесілі ауқымы аз объектінің жалпы белгіленген қуаты энергия беруші ұйымның желілеріне тұтынушы ретінде қосылған кезде осы нетто-тұтынушыға бұрын келісілген электр энергиясын тұтынудың рұқсат етілген қуатынан аспау шартымен энергиямен жабдықтаушы ұйым нетто-тұтынушымен уәкілетті орган бекітетін электр энергиясын сатып алу-сатудың үлгі шартын жасасуға міндетті.

2. Нетто-тұтынушыға тиесілі ауқымы аз объектінің жалпы белгіленген қуаты энергия беруші ұйымның желілеріне тұтынушы ретінде қосылған кезде осы нетто-тұтынушыға бұрын келісілген электр энергиясын тұтынудың рұқсат етілген қуатынан аспау шартымен энергия беруші ұйым өзінің тарапынан шекара бөлінгенге дейін орналасқан нүктеде нетто-тұтынушыны энергия беруші ұйымның электр желісіне кедергісіз қосуды қамтамасыз етуге міндетті.

3. Егер нетто-тұтынушыға тиесілі ауқымы аз объектінің жалпы белгіленген қуаты энергия беруші ұйымның желілеріне тұтынушы ретінде қосылған кезде осы нетто-тұтынушыға бұрын келісілген электр энергиясын тұтынудың рұқсат етілген қуатынан асып кеткен жағдайда, электр энергиясын сатып алу-сату шартын жасасу және энергия беруші ұйымның желілеріне қосу энергиямен жабдықтаушы және энергия беруші ұйымның бір мезгілде келісуімен жүргізіледі.

4. Нетто-тұтынушы өзіне қызмет көрсететін энергиямен жабдықтаушы ұйымға оның қолданыстағы тарифі бойынша электр желісінен есепті кезең ішінде өзі тұтынған электр энергиясының көлеміне, нақ сол кезең ішінде электр желісіне өзі берген көлемді шегере отырып, ақы төлейді.

Электр желісіне есепті кезең ішінде нетто-тұтынушы берген электр энергиясының көлемі желіден нақ сол кезең ішінде өзі тұтынған электр энергиясының көлемінен асып кеткен жағдайда, қызмет көрсететін энергиямен жабдықтаушы ұйым нетто-тұтынушы берген электр энергиясы үшін энергиямен жабдықтаушы ұйым электр энергиясын энергия түтынушы ұйымдардан сатып алатын бағалар негізінде есептелген орташа баға бойынша нетто-тұтынушыға жоғарыда аталған асып кету көлемінде ақы төлейді.

Энергиямен жабдықтаушы ұйымның нетто-тұтынушылардан электр энергиясын сатып алуы-сатуы уәкілетті орган әзірлеген және бекіткен нетто-тұтынушылардан электр энергиясын сатып алу-сату қағидаларына сәйкес жүзеге асырылады.»;

9) 10-бапта:

2-тармақ мынадай редакцияда жазылсын:

«2. Энергия беруші ұйым кернеу класына немесе жылумен жабдықтаудың жалпы желісіндегі жылу тасымалдағыштың параметрлеріне сәйкес келетін электр немесе жылу желілерінің ең жақын нүктесін кедергісіз және кемсітушіліксіз анықтауды және жаңартылатын энергия көздерін пайдалану объектілерін қосуды қамтамасыз етеді.

Бұл ретте жаңартылатын энергия көздерін пайдалану объектілерін электр желілеріне қосуға техникалық шарттар беру Қазақстан Республикасының электр энергетикасы саласындағы заңнамасына сәйкес бірыңғай электр энергетикасы жүйесі жұмысының сенімділігі мен орнықтылығы сақталған жағдайда жүргізіледі.»;

5-тармақ мынадай редакцияда жазылсын:

«5. Энергия беруші ұйымдар жаңартылатын энергия көздерін пайдалану объектілерін, оның ішінде ауқымы аз объектілерді қосу үшін жұмыс істеп тұрған электр және жылу желілерін кеңейткен және реконструкциялаған жағдайда тиісті шығындар Қазақстан Республикасының табиғи монополиялар туралы заңнамасында белгіленген тәртіппен энергия беруші ұйымдардың тарифтеріне қосылады.».

10) 11-1-бап мынадай редакцияда жазылсын:

«Осы Заңның жаңартылатын энергия көздерін пайдалану объектілері өндіретін электр энергиясын сатып алуға тіркелген тарифтерді қолдану тәртібін реттейтін нормалары аукциондық бағаны қолдану туралы ережелер қолданысқа енгізілгенге дейін қаржы-есеп айырысу орталығы күн сәулесі, жел, биогазды қолдану арқылы алынған энергия, қалдықтарды энергетикалық кәдеге жарату объектілерінің жаңартылатын энергия көздерін пайдаланатын энергия өндіруші ұйымдармен жасаған шарттарға қатысты ғана қолданылады.».

2-бап. Осы Заң алғашқы ресми жарияланған күнінен бастап қолданысқа енгізіледі.

**Қазақстан Республикасының**

**Президенті**